શું એ માત્ર યોગાનુયોગ છે કે હૈદરાબાદમાં રોહિત વેમુલા અને તેના સાથી તેમજ જેએનયુમાં કન્હૈયા કુમારના સાથીઓને યાકુબ મેમણ, મકબુલ બટ અને અફઝલ ગુુરુ જેવા આતંકવાદીઓ પ્રત્યે એટલી બધી સહાનુભૂતિ છે કે તેઓ જાણે સ્વાતંત્ર્યસેનાનીઓ હોય એ રીતે કન્હૈયા કુમાર એન્ડ કંપની તેમની વરસી મનાવે છે? જેએનયુમાં ડાબેરી ઝોક ધરાવતા માત્ર વિદ્યાર્થીઓને જ નહીં, પરંતુ કેટલાક અધ્યાપકોને પણ આતંકવાદીઓને બિરદાવતા કાશ્મીરી લોકો પ્રત્યે હમદર્દી અને સહાનુભૂતિ છે. તાજેતરમાં જેએનયુમાંથી થઈ રહેલી કાશ્મીરની આઝાદીની માગણીને જેએનયુના એક પ્રોફેસરે સાચી ગણાવતાં નવો વિવાદ છેડાયો હતો. આ પ્રોફેસરે વિદ્યાર્થીઓને સંબોધતાં જણાવ્યું કે કાશ્મીર ભારતનું નથી અને કાશ્મીર પર ભારતનો ગેરકાયદે કબજો છે.